ועדת הכנסת, כנסת 17, פרוטוקול מספר 15, 2006-06-20 09:00

יעקב מרגי: בוקר טוב, אני מתכבד לפתוח את הישיבה.

יעקב מרגי: נפתח בנושא הערעורים על החלטת יושב-ראש הכנסת והסגנים שלא לאשר דחיפות הצעות לסדר-היום, הראשון של חבר הכנסת דב חנין בנושא הפרטת בתי הסוהר.

דב חנין: בוקר טוב, תודה רבה.

דב חנין: בשבוע שעבר קיבל בית המשפט העליון החלטת ביניים שעוסקת בחוק שהכנסת חוקקה בקדנציה הקודמת בעניין הפרטת בתי הסוהר – סוגייה רצינית וכבדה.

דב חנין: בית המשפט העליון הורה לכנסת לשקול להצטרף להליך – צעד משיב, וזאת מכיוון שבהחלט ייתכן מצב שבו בית המשפט יפסול את החוק שחוקקה הכנסת כבלתי-חוקתי.

דב חנין: בשלב זה יש נגדנו ונגד הממשלה צו על תנאי שמורה לנו להסביר.

דב חנין: הכנסת, כמובן, יכולה לעשות שני דברים; היא יכולה להתעלם, לא לעשות כלום, הכנסת יכולה גם לקיים דיון.

דב חנין: נראה לי שהכנסת לא יכולה לנקוט בדרך שלישית, שהיא דרך האמצע, שבה הכנסת לא תקיים דיון, אבל מישהו ישיב בשם הכנסת ויאמר לבית המשפט מה עמדת הכנסת, כאשר הכנסת לא דנה בנושא.

דב חנין: זה מצב בלתי-אפשרי.

דב חנין: עם כל הכבוד, נראה לי שהנשיאות נתפסה לטעות משפטית בנושא הזה, כי נראה לי שהנשיאות סברה שאנו נמצאים בגדרו של סעיף 78(א)(3) לתקנון הכנסת, שאומר שהכנסת לא תדון בעניין מסוים התלוי ועומד להכרעה בבית המשפט, ואכן אני האחרון שאבקש מהכנסת לדון בעניינים שתלויים ועומדים בבית המשפט, אלא שלא זאת הסוגייה שלפנינו.

דב חנין: כאן אנו בעצם פועלים לא כגוף שפועל מעל בית המשפט או בצד בית המשפט ונדרש לבקר את בית המשפט או להתייחס למה שבית המשפט עושה, שזאת כוונת תקנון הכנסת, פה אנו פועלים כגוף שהוא אחד מרשויות השלטון, והוא אמור להשיב לבית המשפט כאשר בית המפשט מורה לו להשיב ולהתייחס.

דב חנין: אני אומר באופן ענייני; אין לי מטרה בדיון זה לעשות הצגה גדולה של ויכוח על נושא שנמצא בבית המשפט.

דב חנין: אני מוכן גם לכל דרך אחרת שהנשיאות תחשוב עליה, של קיום דיון לא פורמלי בכנסת, אבל שיאפשר לחברי הכנסת, לפחות לחברי הכנסת שמעוניינים בכך, להיות מעורבים בשאלת עמדת הכנסת, שתוצג בפני בית המשפט העליון.

דב חנין: לא הייתי רוצה מצב שבו מישהו אחר, נכבד וחשוב ככל שיהיה, יודיע על עמדת הכנסת מבלי שהכנסת החליטה על כך או מבלי לפחות שחברי הכנסת שמעורבים או שמעוניינים להיות מעורבים בעניין יכולים להשתתף בדיון ולהביע את עמדתם.

דב חנין: הדרך הפרוצדורלית הפשוטה ביותר היא לקיים דיון במליאה, אבל אם הנשיאות רוצה ללכת בדרך אחרת- -

יעקב מרגי: תסיים, בבקשה.

דב חנין: מה שמעניין אותי הוא שיתקיים דיון רציני בנושא הזה, ושלא ייווצר מצב שאנו מגיבים לבית המשפט בלי שהתקיים דיון כזה.

יעקב מרגי: לפני שאתן את עמדת הנשיאות, הערה; דיון בכנסת התקיים, הרי החוק עבר בקריאה שנייה ושלישית.

גדעון סער: זאת עמדת הכנסת.

גדעון סער: זה שהעמדה של חנין היתה במיעוט, זה קורה.

דב חנין: אני רוצה להזכיר לחבר הכנסת סער שבינתיים היו בחירות, אנו לא אותה כנסת.

דב חנין: הציבור בישראל דחה את המדיניות החברתית שלכם.

גדעון סער: תגיש הצעה לביטול החוק.

יעקב מרגי: חבר הכנסת חנין, דיון ציבורי התקיים בנושא הזה.

יעקב מרגי: שנית, אתה תמצא את עצמך לא אחת בכיסא שאתה יושב, מגונן על העמדה שיש דיון בבית משפט, הכנסת לא צריכה להתעסק.

יעקב מרגי: אל תיחפז בקטע של הצעה לסדר, לזרוק את כל הנכסים, ואני מכיר את עמדותיך.

יעקב מרגי: לכן, תשקול ביניים.

אורי אריאל: האם אפשר להפריט את הנשיאות.

אורי אריאל: ..

יצחק זיו: קודם כל, אני רוצה ליידע את חבר הכנסת דב חנין שאנו לא מחליטים בהינף יד על הדברים האלה.

יצחק זיו: אנו כל דבר דנים, ורק כדי לסבר את האוזן, גם ההצעה שאני הצעתי נדחתה.

יצחק זיו: יש סדר מסוים, ואם אנו לא מחליטים פה אחד, יש הצבעה.

יצחק זיו: גם הנושא הזה, בגלל הנושא המשפטי כרגע- -

יעקב מרגי: יש גם סעיף בתקנון שמחייב את זה.

יצחק זיו: בשלב זה לא ניתן היה להעבירו לסדר-היום, כאשר היו לנו נושאים שהם בעלי דחיפות הרבה יותר גבוהה.

יצחק זיו: אני מקווה שאתה מבין את הנקודה הזאת.

גדעון סער: אדוני היושב-ראש, בדרך-כלל אני תומך, בעיקר עכשיו, כשעוד אין דיונים על הצעות חוק פרטיות, בערעורים של חברים על החלטות נשיאות, כי אני חושב שיש הרבה זמן בימי רביעי.

גדעון סער: תמיד גם תמכתי בערעוריו של חבר הכנסת חנין.

גדעון סער: במקרה זה יש להבין, זה לא שיש הליך תלוי ועומד – אני גם לא רואה בהליך תלוי ועומד קושי, והרבה פעמים דנו בנושא של הליך תלוי ועומד – הכנסת היא משיב בבג"ץ.

גדעון סער: העמדה היחידה שיכולה להיות לכנסת בבג"ץ היא התנגדות לביטול החוק שהתקבל כדין, זה עניין עקרוני, זה לא קשור לתוכן החוק.

גדעון סער: חבר הכנסת חנין טוען כנגד החוק לגופו.

גדעון סער: זה בסדר גמור, יכול להיות שהחוק אינו נכון, יש שחושבים שהחוק נכון, יגיש הצעת חוק לביטול החוק.

גדעון סער: הכנסת תבטל את החוק.

גדעון סער: העמדה היחידה שיכולה להישמע בבית הזה היא העמדה נגד ביטול החוק, מכיוון שאני חושש שבערעור הוא יציג את עמדתו, שהיא צריכה להיות נוגדת לעמדה שהכנסת תציג בבג"ץ, אי-אפשר לתמוך בערעור הזה.

דוד אזולאי: אני יודע שיש חברים נוספים שהעלו את הנושא הזה לדיון, וכאדם שמכיר את החוק הזה ואת הדיונים שהתנהלו בוועדת הפנים, אני יודע איך התקבלו ההחלטות בוועדת הפנים, אני חושב שהיה מן הראוי שנשיאות הכנסת בכל זאת תאשר את הדיון בנושא הזה.

דוד אזולאי: אני חושב שהוא נושא חשוב שהיה אמור לעלות על שולחן המליאה, נושא הפרטת בתי הסוהר.

יעקב מרגי: אבל יש מליאה, נושא שעומד ותלוי בבתי המשפט?

דוד אזולאי: זה אולי הנימוק היחיד שיכול לשכנע, למה לא לקיים דיון בעניין הזה, אבל בעיקרון כן צריך לקיים דיון בנושא הזה וחשוב שיקיימו דיון כדי ללמוד, איך התקבלה ההחלטה בקדנציה הקודמת בוועדת הפנים של הפרטת בתי הסוהר.

יעקב מרגי: תודה.

יעקב מרגי: ניגש להצבעה.

יעקב מרגי: מי בעד הערעור?

יעקב מרגי: מי נגד?

יעקב מרגי: מי נמנע?

יעקב מרגי: הערעור לא התקבל.

יעקב מרגי: הערעור השני של חבר הכנסת הרב מאיר פרוש, יחס מדינות אירופה לתוכנית ההתכנסות בעקבות ביקור ראש הממשלה.

יעקב מרגי: הרב פרוש, בבקשה.

מאיר פרוש: מכובדי יושב-ראש הישיבה, חברים, בהמשך לדבריו של חברי המלומד, עורך דין גדעון סער- -

גדעון סער: אתה יודע כמה זמן לא קראו לי כך?

יעקב מרגי: שלא בפניך, אני שומע את זה הרבה.

מאיר פרוש: ואני מרשה לעצמי לומר זאת מבלי שזה ייחשב ליוהרה לחבר הכנסת זיו, בניגוד לימי רביעי, שבהם הצעות החוק נדונות ביום רביעי, ואז הנשיאות גם היתה מאשרת חמישה-ששה נושאים, לפעמים גם שבעה נושאים, תלוי אילו נושאים היו עומדים על סדר-היום באותו שבוע, אמר חבר הכנסת סער: מדובר בימי רביעי שעדיין אין לנו הצעות חוק וכל הדיון במליאה הוא בנושאים שחברי כנסת רוצים לדבר עליהם.

מאיר פרוש: אפילו אם היו השבוע הצעות חוק, הם היו בודדים, לא שלושים או עשרים, כפי שהיינו רגילים.

מאיר פרוש: אם חבר כנסת נמצא פה, הוא מקבל משכורת למעלה מ-45 יום, והוא מבקש להעלות נושא שמבחינתו הוא דחוף, אני לא מבין את המדיניות של הנשיאות, שעד עכשיו הקפידה על חמישה נושאים, מה גם שאנו מדברים על נושא מאוד כבד, קשה, שאנו יודעים שראש הממשלה הוציא אותו לאוויר העולם ומנסה לשווק אותו במדינות ערב, באירופה, ניסה לשווק אותו בארצות הברית.

מאיר פרוש: יש על זה ויכוח.

מאיר פרוש: אנו שומעים שבאירופה לא מסכימים לזה, הערבים לא מסכימים, חלקים גדולים בארץ - לא.

מאיר פרוש: אנו עדיין לא במצב שיש קואליציה ואופוזיציה.

מאיר פרוש: זה נושא כבד מאוד.

מאיר פרוש: כאשר אין הצעות חוק בימי רביעי, סברתי לתומי שהנשיאות תאמר: יש ששה-שבעה נושאים, כשאין עדיין הצעות חוק.

מאיר פרוש: אך היא לא אמרה את זה, אין לי ברירה, להשתמש בזכות שיש לי כחבר כנסת, ואני מבקש לערער, ואני חושב שזה נושא חשוב, שהמליאה תדון בשאלת ההתכנסות.

מאיר פרוש: זה עוד פעם שנלבן את הנושא לעצמנו לא כאשר החרבות ורובים כבר ברחוב והפגנות והכל סוער, אלא דווקא עכשיו לנסות לדבר על זה.

מאיר פרוש: לכן אני מבקש שנדון על זה.

מאיר פרוש: צר לי שיושב-ראש הקואליציה מבקש את רשות הדיבור.

מאיר פרוש: לא לנתח.

אביגדור יצחקי: מאחר שאני משתתף בישיבות הנשיאות, אני לא בעל כוח הצבעה, אך אני משתתף בישיבות הנשיאות מתוקף תפקידי, אני רוצה להסביר את הקריטריונים שנקבעו בנשיאות, במיוחד על-ידי יושבת-ראש הכנסת על מה מהותה של הצעת חוק דחופה, כי היא הגדירה את הדברים שהצעת חוק דחופה, יש לאשרה במידה שיש בכוחו של הדיון לעשות איזו השפעה על דברים שברובם בדרך-כלל עדיין לא קרו.

אביגדור יצחקי: אם תראה את הסעיפים, למעט סעיף אחד של הנושא של המעצר של מבצע הלינץ', כל השאר זה דברים שעומדים לקרות והדיון במליאה יכול להביא למצב שבו אפשר לתת דגש וחוות דעת שיקרו או לא.

אביגדור יצחקי: בזמנו חשבתי שנושאים שנמצאים בתחקיר או בדברים מהסוג הזה – לא כדאי, וראינו תוצאה של מפקד, ואני מכיר באופן אישי, אחד מהמפוארים שיש בחיל האוויר, שאחרי חקירת מצ"ח שם את המפתחות, הלך הביתה, למרות שחקירת מצ"ח הוכיחה שהוא לא ידע מכל הדבר הזה כלום, אבל ראה לנכון לקחת את האחריות, ואני חושב שהוא עשה טעות, אך אני חושב שפה הלחץ הציבורי יצר מצב, שהלחץ הציבורי לא רצה להשיג אותו, לדעתי.

אביגדור יצחקי: לעצם העניין הזה, אני חושב שהקריטריונים נכונים, אני חושב שמשתמשים ברמה מושכלת, אין שום פוליטיקה בהחלטות לסדר-היום הדחופות, אך נאמר עוד דבר, והוא חשוב, לדעתי; אם חבר כנסת חושב שהנושא שהוא מעלה הוא כל-כך חשוב, למה הוא נתון לחסדי הנשיאות בעניין הזה?

אביגדור יצחקי: שיביא את זה בהצעה רגילה, אף אחד לא יכול לחסום אותו, יכול לעשות את הדברים, ואכן קורים מקרים שבהם הצעות דחופות שמובאות בפני הנשיאות ולא מאושרות בצורה כזאת או אחרת, חברי כנסת אומרים: אני מקצה לזה הצעת חוק רגילה.

אביגדור יצחקי: אותו נימוק שחבר הכנסת פרוש אומר לגבי הנושא שאין דיונים בחקיקה נכונים הדברים גם לגבי המכסות שקיימות לחברי הכנסת.

אביגדור יצחקי: הוא לא מנצל את המכסה שלו לחקיקה.

אביגדור יצחקי: אני לא בטוח שהמכסה מצטברת, אני מבין שלא, אז למה לשמור אותה?

אביגדור יצחקי: יואיל חבר הכנסת פרוש או כל אחד אחר, למרות שאני חושב שהנושא הזה – אין נפקות לדיון במליאה.

אפרים סנה: מה יקרה בדיון?

אפרים סנה: הנושא הוא חשוב מאוד, אין ספק, נושא מדיני חשוב.

אפרים סנה: הלא זה שישיב מטעם הממשלה יציע להעביר את זה לוועדת החוץ והביטחון, פה אחד של 16 חברי הכנסת שיהיו באותו ערב במליאה.

אפרים סנה: זה יעבור לוועדת החוץ והביטחון לדיון.

אפרים סנה: אני מעריך שבמהלך השבועיים הקרובים ראש הממשלה ממילא צריך להיות בוועדת החוץ והביטחון, כי הוא מזמן לא עשה את זה.

אריה האן: הוא במליאה בשבוע הבא.

אורי אריאל: זה הפך להיות פה אידיאולוגיות גדולות.

אורי אריאל: היות והזמן פה מתמשך, תאשרו את זה וגמרנו.

יעקב מרגי: אומר לך אביגדור יצחקי שהרב פרוש צודק, זה נושא חשוב, אין חקיקה, יתכבד ויעשה את זה במכסת ההצעות הרגילות.

יעקב מרגי: חבר הכנסת זיו, עמדת הנשיאות.

יצחק זיו: כמו ששמעת, כולם ציינו שהנושא הוא מאוד חשוב, אבל בשבוע הבא ראש הממשלה ידבר על הנושא.

אורי אריאל: אל תהיה בטוח.

אורי אריאל: בטח יהיה בטיסה.

אביגדור יצחקי: בלי נדר.

גדעון סער: מה שאביגדור אמר עכשיו הוא הדבר החשוב.

גדעון סער: אם הוא ידבר- -

יצחק זיו: זאת כרגע התשובה.

יצחק זיו: בשלב זה הנושאים שהיו על הפרק שאותם אישרנו היו בעלי חשיבות הרבה יותר דחופה בשלב הנוכחי.

מאיר פרוש: ברשותם, מאוד רציתי להשתכנע מדבריו של יושב-ראש הקואליציה, חבר הכנסת יצחקי, מה גם שהוא הסמיך את עצמו באילן גדול על הטעם והסגנון של יושבת-ראש הכנסת.

מאיר פרוש: זה לא סוד, למרות היותה יושבת-ראש הכנסת, ובהיררכיה היא ראשונה לראשונים, אבל לכל חבר כנסת יש הטעם שלו והסגנון שלו.

מאיר פרוש: דליה איציק כחברת כנסת, היא לא היתה פעילה בתחום הצעות דחופות לסדר-היום.

מאיר פרוש: יש כאלה שמטביעים חותמם בפעילות בכנסת בסוג כזה של דברים, יש שבדברים אחרים.

מאיר פרוש: יש רבים מחברי הכנסת שחושבים שהם צריכים לומר את מה שהם חושבים, שהציבור שלהם חושב בנושא חשוב ודחוף על-ידי הצעה דחופה לסדר-היום, שלמרות שכחברת כנסת, דליה איציק לא עשתה את זה, אולי כיושבת-ראש יש לה יותר סמכות, אבל לכן אנו חברי כנסת, שיש להם האפשרות לבוא לפה ולומר את זה.

מאיר פרוש: שנית, מה זה על המכסה?

מאיר פרוש: לנו יש כמה חברי כנסת, וכל אחד רוצה לומר משהו.

מאיר פרוש: לכן אני מבקש שכן יכירו בזה.

מאיר פרוש: אני מבקש להצביע.

יעקב מרגי: מי בעד הערעור של הרב פרוש?

יעקב מרגי: חמישה.

יעקב מרגי: מי נגד?

יעקב מרגי: הערעור לא התקבל.

גדעון סער: אני מבקש רביזיה.

יעקב מרגי: מי בעד הרביזיה?

יעקב מרגי: שבעה.

יעקב מרגי: מי נגד?

יעקב מרגי: חמישה.

יעקב מרגי: הרביזיה התקבלה.

יעקב מרגי: מי בעד הערעור?

יעקב מרגי: ששה.

יעקב מרגי: מי נגד הערעור?

יעקב מרגי: חמישה.

יעקב מרגי: הערעור התקבל.

יעקב מרגי: ב.

יעקב מרגי: בקשות חברי הכנסת להקדמת הדיון בהצעות החוק הבאות, לפני הקריאה הטרומית: 1.

יעקב מרגי: הצעת חוק בתי המשפט (תיקון – כללי אתיקה לשופטים), התשס"ו-2006 (פ/630/17), הצעת חבר הכנסת מנחם בן-ששון 2.

יעקב מרגי: הצעת חוק שיפוט בתי דין רבניים (נישואין וגירושין)(תיקון – סמכות שיפוט בהסכמה בעניין אזרחי וסמכות נלווית), התשס"ו-2006 (פ/216/17), הצעת חבר הכנסת דוד אזולאי

יעקב מרגי: נעבור לנושא הבא, בקשות חברי הכנסת להקדמת הדיון בהצעות החוק הבאות, לפני הקריאה הטרומית.

יעקב מרגי: הבקשה הראשונה, הצעת חוק בתי המשפט (תיקון – כללי אתיקה לשופטים), התשס"ו-2006 (פ/630/17), הצעת חבר הכנסת מנחם בן-ששון.

מנחם בן-ששון: תודה רבה, היושב-ראש, חברי הכנסת, זוהי הצעת חוק שמאחוריה מסתתרת הסכמה של כבוד השופט חשין שפגשתי אותו השבוע, וכבוד השופט ברק שמסיים את העבודה, כל מערכת בתי המשפט היתה מעורבת בהכנת כללי האתיקה, אבל אין להם יכולת להפעיל לפני שנוסיף להם את פריט ההסמכה שעומד לפניכם.

מנחם בן-ששון: לכן, כדי ששופטים לא יהיו מעל החוק אלא מתחת גם בכללי האתיקה, אני מבקש שהעניין הזה ייעשה ללא שיהוי, ללא דיחוי.

מנחם בן-ששון: אני רוצה גם לומר לחברי הוועדה שיש הצעת חוק ממשלתית בכיוון הזה, ושתיהן תתאחדנה, כמו שקורה לכמה הצעות חוק, ברגע שיגיע זמנן, אני מניח שבשבוע הבא הן תהיינה על שולחן הוועדה ונוכל להפעיל.

יעקב מרגי: לצורך הפרוטוקול, עמדת משרד המשפטים, הם מוכנים להסכים לפטור מחובת הנחה, הם לא מתנגדים לפטור בתנאי שהצעות החוק יובאו לוועדת השרים לענייני חקיקה ביום ראשון הקרוב, יש הצעות חוק ממשלתיות באותם נושאים.

יעקב מרגי: כמובן, חבר הכנסת בן-ששון בנושא הזה, ובנושא הבא גם חבר הכנסת אזולאי, הביעו את הסכמתם לכך.

אורי אריאל: מה הדחיפות שהשופטים יהיו מתחת לחוק?

אורי אריאל: אולי ניתן להם עוד זמן לתת להם ליהנות שיהיו מעל החוק?

מנחם בן-ששון: ביום שנכנסתי לוועדת החוקה שלחתי את החוק הזה, זה הזמן הכי מהיר שיכולתי לעשות.

מנחם בן-ששון: עשיתי את זה ביום הראשון שנכנסתי לתפקיד.

יעקב מרגי: מי בעד מתן הפטור מחובת הנחה?

יעקב מרגי: פה אחד.

יעקב מרגי: הנושא הבא על סדר-היום, הצעת חוק שיפוט בתי דין רבניים (נישואין וגירושין)(תיקון – סמכות שיפוט בהסכמה בעניין אזרחי וסמכות נלווית), התשס"ו-2006 (פ/216/17), הצעת חבר הכנסת דוד אזולאי.

יעקב מרגי: חבר הכנסת אזולאי, בכבוד.

דוד אזולאי: אדוני היושב-ראש, ידוע שמאז ומתמיד עסקו בתי הדין הרבניים בבירור עניינים אזרחיים בהסכמת הצדדים, והצעת החוק הזאת באה לעגן את סמכותם של בתי הדין הרבניים בנושא הזה.

דוד אזולאי: הסיבה לדחיפות היא שיש היום הרבה תיקים מעוכבים, והרבה אנשים שלא יכולים לגשת לבתי הדין הרבניים, אנו מונעים מאנשים על סמך פסיקה של בג"ץ שאנשים שרוצים להגיע לבוררות בבית הדין הרבני בהסכמה, לא יכולים לגשת.

דוד אזולאי: הם רוצים לקיים דין תורה, ולא יכולים לעשות זאת בגלל פסיקה של בג"ץ.

דוד אזולאי: לכן אני מבקש לקבל פטור מחובת הנחה כדי לקדם את החקיקה הזאת כמה שיותר מהר כדי לאפשר לאותם אנשים שרוצים להידיין בבתי הדין הרבניים לעשות זאת.

מאיר פרוש: אני מברך את חברי כנסת דוד אזולאי ויעקב מרגי, כי שניהם שותפים.

מאיר פרוש: איני זוכר מה השינוי בתקנון, אבל גם אני הנחתי הצעה דומה, נמחק לפני כשבועיים.

גדעון סער: צריך לבקש הצמדה.

מאיר פרוש: אני מבקש.

יעקב מרגי: אני חוזר על ההתניה שהסכימו לה המציעים, שזה יהיה בהסכמה ובתיאום עם משרד המשפטים, וזה יובא לוועדת שרים לענייני חקיקה ביום ראשון הקרוב.

יעקב מרגי: יוצמד.

אביגדור יצחקי: אני חושב שכל הידיינות שהיא בהסכמה היא מבורכת, לא משנה לאיזה סקטור זה שייך.

אביגדור יצחקי: מי שרוצה לברר את ענייניו תחת המטריה של דיינים, זכותו לעשות זאת.

אביגדור יצחקי: אני רק אומר שבמסגרת הוועדות שנשב על החוק הזה, וכרגע יושב-ראש ועדת חוקה אינו פה, יש גם לוודא שההסכמה היא הסכמה, כי יש לפעמים מקרים שיכול אחד מבני הזוג – צריך למצוא מכניזם, שההסכמה לא תהיה כפויה.

אביגדור יצחקי: לפעמים חותמים כשאשה אומרת לבעלה: אם לא תבוא אתי לבית הדין הרבני – בכוונה אני נותן את הדוגמה הזאת ולא הפוכה – ואז אומרים: תשכח מהעניין, אסחוב אותך כמה שנים.

אביגדור יצחקי: ההסכמה צריכה להיות הסכמה נקייה, ואני תומך בעניין הזה.

יעקב מרגי: תודה.

יעקב מרגי: מי תומך במתן פטור מחובת הנחה?

יעקב מרגי: אושר.

יעקב מרגי: תודה רבה, הישיבה נעולה.